La ministra Eva Descarrega presenta des de fa dies la reforma de la Funció Pública als diversos departaments de l´administració, així com als cossos especials i a algun grup parlamentari. Una situació que ha enutjat els sindicats, que lamenten que es doni el text per tancat sense haver passat per la comissió consultiva. "És molt greu que es comenci a explicar a tots els funcionaris una llei de la funció pública sense tan sols haver passat per la comissió consultiva", denunciava el secretari general de l'USdA, Gabriel Ubach. "Una altra vegada tornem a ser-hi, el Govern es passa pel forro tot el que digui la comissió consultiva. Des dels sindicats ens estem preguntat seriosament de què serveix la comissió consultiva. Allí estem per riure-li les gràcies al Govern i amb nosaltres per això que no comptin", afegia.



Els sindicats de la funció pública es van reunir dijous al vespre per debatre la situació. Van acordar consensuar un comunicat que faran públic dilluns. L'únic que ha transcendit és que expressaran el desacord amb les decions preses pel Govern. Per exemple, canviar els triennis per quinquenis. Ubach critica que s´expliqués aquest canvi a dos dies de les vacances d´agost i amb només tres sindicats a la reunió. "Això té un impacte brutal sobre el salari de la carrera professional dels funcionaris i a més a més, sobre la jubilació d'aquests funcionaris, que ja ha estat seriosament minvada pel govern de DA", ha reiterat Ubach.



La ministra Descarrega ja ha convocat els sindicats a una reunió dimarts per analitzar la situació.



Informa: Andrés González-Nandín

Imatges: Vicente Bellot